**BOMBARDOVANJE NATO 1999.**



|  |  |  |  |  |  |  |
| --- | --- | --- | --- | --- | --- | --- |
|

|  |
| --- |
|  |

**U toku NATO bombardovanja Beograda 1999. godine (24. marta - 10. juna) gađani su i ciljevi u samom centru grada.** **Za skoro tri meseca bombardovanja samo par dana i noći je bilo bez vazdušne uzbune.**

|  |
| --- |
|  |

**Dan prvi - Noć između 24. i 25. marta**Serija napada u području naselja Batajnica gde je i istoimeni vojni aerodrom. Jedna eksplozija u regionu Ralje, 30 kilometara južno od Beograda. Tri jake detonacije oko planine Avala. Pogođena je i radarska stanica u Rakovici, oštećene tri školske zgrade i spoljni zid Manastira..

|  |
| --- |
|  |

**Dan petnaesti - Noć između 7. i 8. aprila**Pogođena zgrada republičkog Ministarstva pravde u Nemanjinoj 9. Na okolnim stambenim zgradama i hotelu Beograd popucala stakla od siline detonacije.**Dan dvadeseti - Noć između 12. i 13. aprila**Raketirana kasarna Vojske Jugoslavije "Vasa Čarapić" na Banjici. Iznad Novog Beograda vodila se vazdušna bitka. Jedan projektil, koji nije eksplodirao pao kod sportske hale "Beogradska arena".**Dan dvadeset peti - Noć između 17. i 18. aprila**Trogodišnja devojčica Milica Rakić poginula je u napadu na prigradsko naselje Batajnica. Ranjeno je pet civila. Ponovo bombardovana Rakovica.

|  |
| --- |
|  |

**Dan trideseti - Noć između 22. i 23. aprila**Bombardovana zgrada Radio-televizije Srbije u Aberdarevoj ulici u samom centru grada. Poginulo je 16 ljudi, a 18 lakše i teže povređeno. Teško oštećen most na Savi kod Ostružnice. Dejstva u okolini Avale i Krnjače, oštećene trafo-stanice u Zemun Polju.

|  |
| --- |
|  |

**Dan trideset sedmi - Noć između 29. i 30. aprila**U najžešćem napadu od početka agresije pogođene su zgrade Generalštaba Vojske Jugoslavije i već oštećena zgrada Savezne policije. Projektili su pogodili i stambeno naselje na Vračaru u delu između Južnog bulevara i ulice Maksima Gorkog. Ceo kraj je ostao bez vode. Srušen predajnik RTS na Avali i antena Radija Studio B u Borči. U toku ovih napada poginula su tri lica, a 40 je ranjeno.**Dan četrdeseti - Noć između 2. i 3. maja**Zbog delovanja specijalnih materija koje izazivaju kratke spojeve na meži visokog napona (grafitne bombe) na termoelektranama "Nikola Tesla" u Obrenovcu i "Kostolac" u Kostolcu, došlo je do raspada elektroenergetskog sistema Srbije. Bez struje su ostali Beograd, cela Vojvodina, svi gradovi Pomoravskog okruga, Niš, Kragujevac, Smederevo, Valjevo i drugi gradovi, kao i delovi Republike Srpske koji se napajaju iz navedenih termoelektrana. Zbog havarije mnogi gradovi su ostali i bez vode.

|  |
| --- |
|  |

**Dan četrdeset peti - Noć između 7. i 8. maja**U dosada najžešćem napadu na grad ponovo bombardovane zgrade Generalštaba Vojske Jugoslavije i Saveznog MUP-a. U raketiranju ambasade Kine na Novom Beogradu četiri službenika su poginula, a pet je teško povređeno. Znatno je oštećen hotel "Jugoslavija", jedan gost je poginuo. U ponovljenom udaru grafitnim bombama, na termoelektranu u Obrenovcu i na više trafo-stanica, oštećen elektroenergetski sistem i ceo grad ostao bez struje..**Dan pedeset sedmi - Noć između 19. i 20.maja**Tri bolesnika je poginulo, a nekoliko medicinskih radnika je povređeno prilikom raketiranja Odeljenja za neurologiju KBC "Dragiša Mišović" na Dedinju. U trenutku napada u toku su bila četiri porođaja. Dve trudnice su lakše povređene, a bebe evakuisane u druge bolnice. Takođe bombardovani aerodrom Batajnica, fabrika "Prva iskra" u Bariču i hangar na starom obrenovačkom drumu.**Dan šezdeset četvrti - Noć između 26. i 27. maja**Tri osobe, među kojima dvoje dece, su poginule u granatiranju sela Ralja u opštini Sopot. Gađano područje Rakovice gde je pogođen servis fabrike "21. maj". Bombardovana područja Makiša, Ostružnice, Batajnice i Zuca. Dva projektila, koja nisu eksplodirala, pala na Novi Beograd i Vračar.**Dan sedamdeset šesti - Noć između 7. i 8. juna**Bombardovana Batajnica. Lansirane svetleće lopte koje su obasjale gotovo čitav grad. Neeksplodirani projektili pali na Slankamen, Kotež i Zvezdaru. |